o izvajanju pooblastila, prenesenega na Komisijo na podlagi Uredbe (EU) št. 995/2010 Evropskega parlamenta in Sveta z dne 20. oktobra 2010 o določitvi obveznosti gospodarskih subjektov, ki dajejo na trg les in lesne proizvode (uredba EU o lesu)

POROČILO KOMISIJE EVROPSKEMU PARLAMENTU IN SVETU

o izvajanju pooblastila, prenesenega na Komisijo na podlagi Uredbe (EU) št. 995/2010 Evropskega parlamenta in Sveta z dne 20. oktobra 2010 o določitvi obveznosti gospodarskih subjektov, ki dajejo na trg les in lesne proizvode (uredba EU o lesu)

1.UVOD

Uredba (EU) št. 995/2010 (v nadaljnjem besedilu: uredba EU o lesu ali Uredba) prepoveduje dajanje nezakonito pridobljenega lesa ali lesnih proizvodov iz takega lesa na trg. Uredba EU o lesu je del širokega niza ukrepov, uvedenih z akcijskim načrtom FLEGT, ki je celovit odziv EU na razširjen problem nezakonite sečnje in njen uničujoči vpliv na gozdove. Prispeva tudi k zmanjšanju emisij, ki so posledica krčenja in degradacije gozdov, ter k ohranjanju gozdov in trajnostnemu upravljanju z gozdovi ter večanju zalog ogljika v gozdovih v državah v razvoju.

Uredba EU o lesu določa tri obveznosti:

1.prepoved dajanja nezakonito pridobljenega lesa (tj. lesa, pridobljenega v nasprotju z veljavno zakonodajo države pridobivanja) ali proizvodov iz takega lesa na trg;

2.zahteva, da gospodarski subjekti, ki prvič dajo les in lesne proizvode na trg EU, ravnajo s „potrebno skrbnostjo“, tj. da izvajajo ukrepe za obvladovanje tveganja za zagotovitev, da se na trg EU dajo samo zakonito pridobljen les (les, pridobljen v skladu z veljavno zakonodajo države pridobivanja) ali lesni proizvodi iz takega lesa;

3.od trgovcev z lesom in lesnimi proizvodi, ki so že bili dani na trg EU, zahteva, da vodijo evidenco dobaviteljev in kupcev („obveznost sledljivosti“).

Uredba zajema najrazličnejše lesne proizvode iz Priloge z uporabo oznak kombinirane nomenklature EU. Določa tudi, da je naloga „nadzornih organizacij“, ki jih bo priznala Komisija, zagotoviti izvajalcem delujoče sisteme potrebne skrbnosti in jim pomagati pri izpolnjevanju njihovih obveznosti.

Uredba EU o lesu je bila sprejeta decembra 2010 in je začela veljati 3. marca 2013. V tem obdobju je Komisija sprejela dva nezakonodajna akta. Prvi je Izvedbena uredba Komisije (EU) št. 607/2012 z dne 6. julija 2012 o podrobnih pravilih v zvezi s sistemom potrebne skrbnosti ter pogostostjo in vrsto pregledov nadzornih organizacij, ki je bila sprejeta v skladu s členom 18(2) uredbe EU o lesu ter s členoma 5 in 7 Sklepa 1999/468/ES o določitvi postopkov za uresničevanje Komisiji podeljenih izvedbenih pooblastil. Drugi je Delegirana uredba Komisije (EU) št. 363/2012 z dne 23. februarja 2012 o postopkovnih pravilih za priznanje nadzornih organizacij in njihov preklic iz Uredbe (EU) št. 995/2010, ki je bila sprejeta v skladu s členom 8(7) uredbe EU o lesu.

2.PRAVNA PODLAGA

V skladu s členom 6(3) uredbe EU o lesu „lahko Komisija [...] sprejema delegirane aktov zvezi z nadaljnjimi ustreznimi merili ocenjevanja tveganja, ki bi lahko bila potrebna za dopolnitev tistih iz“ uredbe EU o lesu. Člen 8(7) uredbe EU o lesu omogoča sprejetje delegiranih aktov, ki dopolnjujejo postopkovna pravila v zvezi s priznanjem in preklicem priznanja nadzornih organizacij, če izkušnje tako zahtevajo. V skladu s členom 14 uredbe EU o lesu lahko Komisija „sprejema delegirane akte, ki spreminjajo in dopolnjujejo seznam lesa in lesnih proizvodov iz Priloge“ k uredbi EU o lesu.